เทพไท รับได้ 3 ข้อ เรียกร้อง ประชาชนปลดแอก เร่งดันร่างแก้รธน. 3 ฉบับ 
นายเทพไท เสนพงศ์ ส.ส.นครศรีธรรมราช พรรค ปชป. ยัน ยอมรับได้ 3 ข้อ เรียกร้องจุดยืน กลุ่ม ประชาชนปลดแอก หวังดัน ในที่ประชุมปชป. เสนอร่างแก้ไข รธน. 3 ฉบับ ไม่รอรายงาน กมธ.ศึกษาแก้รธน.วันที่ 17 ส.ค. นายเทพไท เสนพงศ์ ส.ส.นครศรีธรรมราช พรรคประชาธิปัตย์ กล่าวถึง การชุมนุมของกลุ่มประชาชนปลดแอกเมื่อคืนที่ผ่านมา ว่า ได้ติดตามการชุมนุมและรับฟังการปราศรัยเป็นระยะๆ พบว่า มีผู้เข้าร่วมการชุมนุมเป็นจำนวนมาก การชุมนุมเป็นไปด้วยความเรียบร้อย น่าชื่นชม และการปราศรัยบนเวที ก็เป็นไปด้วยความตื่นเต้น สนุกสนาน แกนนำการชุมนุมได้คัดเลือกผู้ปราศรัยมาเป็นอย่างดี ไม่มีการปราศรัยในลักษณะจาบจ้วงสถาบันแต่อย่างใด เป็นสิ่งที่ประชาชนคนไทยทุกคนคาดหวังไว้ เพราะกลุ่มผู้ชุมนุมได้กลับมายืนยันข้อเสนอเดิม โดยมีการเรียงลำดับเป็นข้อเสนอใหม่ คือ 1.หยุดคุกคามประชาชน 2.มีการร่างรัฐธรรมนูญใหม่ฉบับประชาชน 3.ยุบสภาคืนอำนาจให้กับประชาชน หลังจากมีรัฐธรรมนูญใหม่แล้ว ซึ่งเป็นข้อเสนอที่น่าจะได้รับการตอบรับจากประชาชนอย่างกว้างขวางส่วนการประกาศจุดยืน อีก 3 ข้อ คือ ไม่เอารัฐประหาร ไม่เอารัฐบาลแห่งชาติ และสนับสนุนสถาบันพระมหากษัตริย์ภายใต้รัฐธรรมนูญ ก็ยังเป็นจุดยืนที่ยังอยู่ภายใต้กรอบของกฎหมาย ซึ่งประชาชนทั่วไป น่าจะรับข้อเสนอทั้งหมดได้ อยากให้แกนนำผู้ชุมนุมได้ควบคุมสถานการณ์การชุมนุม และเนื้อหาการปราศรัยบนเวทีชุมนุมให้เป็นไปด้วยความเรียบร้อย เหมือนการชุมนุมเมื่อคืนที่ผ่านมา ก็สามารถนำข้อเรียกร้องไปสู่ประสบความสำเร็จได้นายเทพไท กล่าวต่อว่า ส่วนตัวในฐานะที่เป็น ส.ส.คนหนึ่ง ก็จะทำหน้าที่ตามบทบาทและหน้าที่ของตัวเองที่มีอยู่ โดยจะผลักดันจุดยืนของพรรคประชาธิปัตย์ ในการแก้ไขรัฐธรรมนูญให้เป็นจริงในทางปฏิบัติ ซึ่งในวันพรุ่งนี้ (วันอังคาร) มีการประชุม ส.ส.ของพรรคประชาธิปัตย์ จะนำเสนอให้พรรค พิจารณาเห็นชอบในญัตติร่างแก้ไขรัฐธรรมนูญขึ้นมา โดยการแยกเสนอร่างออกเป็นแต่ละประเด็น แต่ละร่าง แต่ละฉบับ เช่น ร่างแก้ไขมาตรา 256 ร่างตั้งสภาร่างรัฐธรรมนูญ (สสร.) ร่างแก้ไขระบบการเลือกตั้ง เพื่อให้ ส.ส.ของพรรคจำนวน 52 คน ได้ลงชื่อในแต่ละร่าง และจะประสานงานกับพรรคการเมืองอื่นๆ ที่เห็นด้วยกับร่างแต่ละฉบับของพรรคประชาธิปัตย์ เพื่อขอเสียงสนับสนุนลงชื่อให้ครบ จำนวน 100 คน ตามบทบัญญัติของรัฐธรรมนูญมาตรา 256 (1) เพื่อนำไปยื่นต่อประธานรัฐสภา ไม่อยากจะให้ประเด็นการแก้ไขรัฐธรรมนูญยืดเยื้ออีกต่อไป ไม่ต้องรอรายงานผลการศึกษาของ คณะกรรมาธิการวิสามัญพิจารณาศึกษาปัญหา หลักเกณฑ์ และแนวทางแก้ไขเพิ่มเติมรัฐธรรมนูญแห่งราชอาณาจักรไทย พ.ศ.2560 อย่างเป็นทางการ เพราะยังเหลือเพียงการสรุปรายงานเพื่อเสนอต่อสภาผู้แทนราษฎร ซึ่งเป็นเพียงงานด้านธุรการ เท่านั้น เมื่อสถานการณ์ทางการเมืองสุกงอมมากแล้ว ก็ควรจะเร่งรีบแก้ไขให้สำเร็จโดยเร็วที่สุด เพื่อเป็นการปลดล็อคการชุมนุมทางการเมืองในตอนนี้อีกด้วย
นายเทพไท เสนพงศ์ ส.ส.นครศรีธรรมราช พรรค ปชป. ยัน ยอมรับได้ 3 ข้อ เรียกร้องจุดยืน กลุ่ม ประชาชนปลดแอก หวังดัน ในที่ประชุม ปชป. เสนอร่างแก้ไข รธน. 3 ฉบับ ไม่รอรายงาน กมธ.ศึกษาแก้รธน. 
ประชาธิปัตย์,ประชาชนปลดแอก,แก้รธน.,เทพ ไท เสนพงศ์,ส.ส.นครศรีธรรมราช ปชป.,3 ข้อเรียกร้อง,ร่างแก้รธน. 3 ฉบับ,ข่าวทั่วไป